KE O hla nihi etɛ nɛ o bi mɛ jami nɛ a ngɛ mi ɔ, ke e hí kulaa a, a ti nɔ kake ma de mo ke Kristofo no ji lɛ. Anɛ mo hu o deɔ ke Kristofo no ji mo lo? Ke jã a, lɛɛ o piɛɛ nihi ayɔ akpe enyɔ kɛ se nɛ a deɔ ke Kristofohi ji mɛ ɔ a he. Mwɔnɛ ɔ, sɔlemihi fuu ngɛ nɛ a deɔ ke Kristofohi ji mɛ, se a tsɔɔmi ɔmɛ ngɛ ekpaekpa. Enɛ ɔ he ɔ, o hemi kɛ yemi ɔ ma nyɛ maa je ekpa ngɛ ni kpahi nɛ mɛ hu a ke Kristofohi ji mɛ ɔ a nɔ́ ɔ he. Anɛ nɔ́ nɛ nɔ ko he ye ɔ he hia lo? Ke o suɔ nɛ o pee Kristofo no nitsɛ ɔ, lɛɛ e sa nɛ o hemi kɛ yemi ɔ kɛ nɔ́ nɛ Baiblo ɔ tsɔɔ ɔ nɛ kɔ.
A le nihi nɛ a nyɛɛ Yesu Kristo se kekle ɔ kaa Kristo we bi loo "Kristofohi." (Bɔfo Ɔmɛ A Ní Tsumi 11:26) Jamɛ a be ɔ mi ɔ, Kristofohi a jami kake pɛ lɛ ngɛ. Enɛ ɔ he ɔ, e he hia we nɛ a ngɔ biɛ kpahi kɛ kadi mɛ. Mɛ tsuo a pee kake nɛ a ngɔ Yesu Kristo nɛ ji Kristofohi a Hɛ Mi Nyɛɛlɔ ɔ blɔ tsɔɔmihi kɛ tsu ní. Anɛ o jami ɔ hu nɛɛ? Anɛ o susu kaa o jami ɔ kɛ blɔ tsɔɔmihi nɛ Yesu kɛ ha a tsuɔ ní kaa bɔ nɛ Kristofohi nɛ a hi si blema a pee ɔ lo? Kɛ o maa pee kɛɛ kɛ le kaa o jami ɔ peeɔ jã niinɛ? Blɔ kake pɛ nɛ o ma nyɛ maa gu nɔ kɛ le. Lɔ ɔ ji kaa o kɛ Baiblo ɔ maa to o jami ɔ he.
Mo susu enɛ ɔ he nɛ o hyɛ: Yesu Kristo ná bu nɛ mi kuɔ kɛ ha Ngmami ɔ, nɛ e na lɛ kaa e ji Mawu Munyu. Yesu kã nihi nɛ a ngɛ bumi kɛ ha nimli a kusumihi pe Mawu Munyu ɔ a hɛ mi. (Marko 7:9-13) Wa ma nyɛ ma de ke anɔkuale Kristofohi ngɔɔ a tsɔɔmihi kɛ daa Baiblo ɔ nɔ. Enɛ ɔ he ɔ, e sa nɛ Kristofo no fɛɛ Kristofo no nɛ bi e he ke, 'Anɛ níhi nɛ ye jami ɔ tsɔɔ ɔ kɛ Baiblo ɔ kɔ lo?' Bɔ nɛ pee nɛ o ná sane bimi nɛ ɔ heto ɔ, moo ngɔ níhi nɛ a tsɔɔ nyɛ ngɛ o jami ɔ mi ɔ kɛ to Baiblo ɔ he.
Yesu tsɔɔ kaa e sa nɛ waa da anɔkuale nɛ ngɛ Baiblo ɔ mi ɔ nɔ kɛ ja Mawu. (Yohane 4:24; 17:17) Bɔfo Paulo hu tsɔɔ kaa loko a ma he wa yi wami ɔ, ja wa "le anɔkuale ɔ." (1 Timoteo 2:4) Enɛ ɔ he ɔ, e sa nɛ wa hemi kɛ yemi kɛ Baiblo ɔ nɛ kɔ, ejakaa lɔ ɔ nɔ wa wami daa si ngɛ!
BƆ NƐ WA MAA NGƆ WA HEMI KƐ YEMI Ɔ KƐ TO BAIBLO Ɔ HE HA
Wa kpa mo pɛɛ nɛ o kane sane bimi ekpa nɛ ɔmɛ, nɛ o kadi bɔ nɛ Baiblo ɔ ha sane bimi ɔmɛ a heto ha a. Moo hyɛ ngmamihi nɛ a tsɛ se ɔmɛ, nɛ o susu heto ɔmɛ a he. Lɔ ɔ se ɔ, mo bi o he ke, 'Anɛ níhi nɛ ye jami ɔ tsɔɔ ɔ ngɛ Baiblo ɔ mi jã niinɛ lo?'
Sane bimi nɛ ɔmɛ maa ye bua mo konɛ o ngɔ níhi nɛ o jami ɔ tsɔɔ mo ɔ kɛ to Baiblo ɔ he. Anɛ o suɔ kaa o maa ngɔ ní kpa komɛ nɛ a tsɔɔ nyɛ ngɛ o jami ɔ mi ɔ kɛ to nɔ́ nɛ Baiblo ɔ de ɔ he lo? Yehowa Odasefohi a bua maa jɔ he kaa a maa ye bua mo konɛ o kase Baiblo ɔ mi anɔkuale ɔ. O ma nyɛ ma de Yehowa Odasefo no ko nɛ e kɛ mo nɛ ba kase Baiblo ɔ. E be mo nɔ́ ko hee. Aloo o ma nyɛ maa ya wa Intanɛti ní tsumi he ɔ ngɛ jw.org/ada.